CELEX: 32021R0127
Language: ro
Date: 2021-02-03 00:00:00
Title: Regulamentul de punere în aplicare (UE) 2021/127 al Comisiei din 3 februarie 2021 de stabilire a cerințelor pentru introducerea, pe teritoriul Uniunii, a materialelor de ambalaj din lemn destinate transportului anumitor mărfuri originare din anumite țări terțe și pentru controalele fitosanitare ale respectivelor materiale, precum și de abrogare a Deciziei de punere în aplicare (UE) 2018/1137

4.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 40/3
               
            
         REGULAMENTUL DE PUNERE ÎN APLICARE (UE) 2021/127 AL COMISIEI
         din 3 februarie 2021
         de stabilire a cerințelor pentru introducerea, pe teritoriul Uniunii, a materialelor de ambalaj din lemn destinate transportului anumitor mărfuri originare din anumite țări terțe și pentru controalele fitosanitare ale respectivelor materiale, precum și de abrogare a Deciziei de punere în aplicare (UE) 2018/1137
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 41 alineatul (3),
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (2), în special articolul 22 alineatul (3) și articolul 52,
         întrucât:
         
                     (1)
                  
                  
                     Decizia de punere în aplicare (UE) 2018/1137 a Comisiei (3) prevede controale fitosanitare și măsuri care trebuie luate în ceea ce privește materialele de ambalaj din lemn utilizate în transportul unor mărfuri specificate originare din Belarus și din China și a fost aplicabilă până la 30 iunie 2020. Respectivele norme s-au aplicat în plus față de cele din Regulamentul delegat (UE) 2019/2125 al Comisiei (4) referitoare la controalele oficiale specifice vizând materialele de ambalaj din lemn.
                  
               
                     (2)
                  
                  
                     Din controalele fitosanitare derulate de statele membre în temeiul Deciziei de punere în aplicare (UE) 2018/1137 a reieșit că materialele de ambalaj din lemn utilizate în transportul anumitor mărfuri originare din Belarus și din China nu respectă întotdeauna Regulamentul (UE) 2016/2031. În plus, controalele fitosanitare derulate de statele membre pe baza propriilor evaluări ale riscurilor, înregistrate în TRACES și anterior în sistemul online EUROPHYT-Interceptions, au arătat că marcajul materialelor de ambalaj din lemn utilizate în transportul anumitor mărfuri originare din India nu respectă întotdeauna regulamentul menționat.
                  
               
                     (3)
                  
                  
                     Neconformitățile constatate de statele membre demonstrează că există riscul introducerii unor dăunători vii odată cu materialele de ambalaj din lemn utilizate în transportul anumitor mărfuri originare din cele trei țări de origine menționate, și anume Belarus, China și India, și că respectivele mărfuri ar trebui să facă obiectul unor controale specifice.
                  
               
                     (4)
                  
                  
                     Pentru a preveni apariția consecințelor unor astfel de neconformități în viitor, ar trebui adoptate măsuri în ceea ce privește materialele de ambalaj din lemn destinate transportului anumitor mărfuri originare din Belarus, China și India.
                  
               
                     (5)
                  
                  
                     Autoritățile competente sau operatorii implicați în importul mărfurilor specificate însoțite de materialele de ambalaj din lemn ar trebui ca, de îndată ce iau cunoștință de sosirea respectivelor materiale de ambalaj din lemn, să înștiințeze din timp în acest sens autoritatea competentă de la postul de inspecție la frontieră de primă sosire, pentru ca autoritățile care efectuează controalele fitosanitare aferente să poată fi mai bine pregătite.
                  
               
                     (6)
                  
                  
                     Materialele de ambalaj din lemn folosite pentru partidele de mărfuri specificate ar trebui să facă obiectul unor controale fitosanitare în mod regulat. Pe baza riscului fitosanitar identificat, rata acestor controale ar trebui să nu fie mai mică de 15 % din materialele de ambalaj din lemn importate folosite pentru mărfurile specificate, astfel încât să se asigure verificarea unui eșantion reprezentativ.
                  
               
                     (7)
                  
                  
                     Materialele de ambalaj din lemn, precum și mărfurile specificate ar trebui să facă obiectul normelor Uniunii referitoare la supravegherea vamală până la finalizarea controalelor fitosanitare respective, pentru a se asigura că libera lor circulație pe teritoriul Uniunii nu prezintă niciun risc fitosanitar.
                  
               
                     (8)
                  
                  
                     Controalele fitosanitare ar trebui să aibă loc la postul de inspecție la frontieră de primă sosire pe teritoriul Uniunii sau la punctele de control menționate la articolul 53 alineatul (1) litera (a) din Regulamentul (UE) 2017/625, pentru a se asigura că aceste controale sunt desfășurate în cele mai adecvate structuri.
                  
               
                     (9)
                  
                  
                     În scopul clarității juridice, Decizia de punere în aplicare (UE) 2018/1137 ar trebui abrogată și înlocuită cu prezentul regulament, pentru a se ține seama de Regulamentele (UE) 2016/2031 și (UE) 2017/625, care sunt aplicabile de la 14 decembrie 2019.
                  
               
                     (10)
                  
                  
                     Pentru ca statele membre să aibă timp să se adapteze la cerințele prevăzute în prezentul regulament, acesta ar trebui să se aplice de la 1 martie 2021.
                  
               
                     (11)
                  
                  
                     Prezentul regulament ar trebui să se aplice până la 31 decembrie 2023 pentru a acorda timp pentru monitorizarea situației și stabilirea conformității materialelor de ambalaj din lemn și a partidelor de mărfuri corespunzătoare cu prezentul regulament și cu Regulamentul (UE) 2016/2031.
                  
               
                     (12)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            Prezentul regulament stabilește cerințe pentru introducerea pe teritoriul Uniunii și pentru controalele fitosanitare ale materialelor de ambalaj din lemn folosite pentru anumite mărfuri originare din țările terțe enumerate în anexă, în vederea asigurării conformității acestora cu Regulamentul (UE) 2016/2031.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „materiale de ambalaj din lemn” înseamnă orice produs din lemn sub formă de lăzi, lădițe, coșuri, cilindri și alte ambalaje similare, de paleți, boxpaleți și alte platforme de încărcare, de grilaje pentru paleți, de dunaje, indiferent dacă sunt sau nu utilizate efectiv în transportul obiectelor de orice tip. Sunt excluse lemnul brut cu o grosime de 6 mm sau mai mică, lemnul prelucrat obținut cu ajutorul cleiului, al căldurii și al presiunii sau cu ajutorul unei combinații a acestor metode, precum și dunajele de susținere a transporturilor de lemn fabricate din lemn de același tip și de aceeași calitate ca și lemnul transportat;
                     
                  
                        2.
                     
                     
                        „mărfuri specificate” înseamnă mărfuri care îndeplinesc toate condițiile următoare:
                        
                                    (a)
                                 
                                 
                                    sunt originare din țările terțe enumerate în anexă;
                                 
                              
                                    (b)
                                 
                                 
                                    cel puțin până la punctul de control la frontieră de primă sosire, sunt sprijinite, protejate sau transportate cu ajutorul unor materiale de ambalaj din lemn;
                                 
                              
                                    (c)
                                 
                                 
                                    poartă codurile din Nomenclatura combinată (NC) sau codurile TARIC și descrierile aferente prevăzute în anexa I la Regulamentul (CEE) nr. 2658/87 al Consiliului (5), enumerate în anexă.
                                 
                              
                  
         
            Articolul 3
            Cerințe pentru introducerea, pe teritoriul Uniunii, a materialelor de ambalaj din lemn
            Materialele de ambalaj din lemn pot fi introduse pe teritoriul Uniunii numai dacă sunt îndeplinite ambele cerințe de mai jos:
            
                        1.
                     
                     
                        autoritățile competente sau operatorii responsabili de introducerea materialelor de ambalaj din lemn în cauză sau care au cunoștință de sosirea acestora pe teritoriul Uniunii înștiințează în prealabil autoritatea competentă de la postul de inspecție la frontieră de primă sosire că materialele de ambalaj din lemn în cauză vor fi introduse pe teritoriul Uniunii;
                     
                  
                        2.
                     
                     
                        din controalele fitosanitare prevăzute la articolul 4 alineatul (1) litera (a) din prezentul regulament reiese că materialele de ambalaj din lemn în cauză îndeplinesc cerințele de la articolul 43 alineatul (1) literele (a) și (b) din Regulamentul (UE) 2016/2031.
                     
                  
         
            Articolul 4
            Controale fitosanitare
            
               (1)   Autoritățile competente trebuie:
               
                           (a)
                        
                        
                           să efectueze periodic controale fitosanitare ale materialelor de ambalaj din lemn pentru partidele de mărfuri specificate la unul dintre următoarele:
                           
                                       (i)
                                    
                                    
                                       punctul de control la frontieră de primă sosire pe teritoriul Uniunii;
                                    
                                 
                                       (ii)
                                    
                                    
                                       punctele de control menționate la articolul 53 alineatul (1) litera (a) din Regulamentul (UE) 2017/625;
                                    
                                 
                     
                           (b)
                        
                        
                           să definească rata controalelor fitosanitare prevăzute la litera (a).
                        
                     
            
               (2)   Rata menționată la alineatul (1) litera (b) trebuie să nu fie mai mică de 15 % din partidele de mărfuri specificate.
            
            
               (3)   Până la finalizarea controalelor prevăzute la alineatul (1) litera (a), materialele de ambalaj din lemn în cauză și mărfurile specificate corespunzătoare trebuie să rămână:
               
                           (a)
                        
                        
                           sub supraveghere vamală în temeiul articolului 134 din Regulamentul (UE) nr. 952/2013; și
                        
                     
                           (b)
                        
                        
                           sub supravegherea autorității competente.
                        
                     
            
               (4)   Prin derogare de la alineatul (3), autoritatea vamală poate permite ca anumite mărfuri specificate să nu fie ținute sub supraveghere astfel cum se prevede la literele (a) și (b) de la alineatul respectiv dacă operatorul responsabil cu partida de mărfuri separă materialele de ambalaj din lemn de mărfurile specificate corespunzătoare atunci când acest lucru este posibil din punct de vedere tehnic.
            
         
         
            Articolul 5
            Abrogarea Deciziei de punere în aplicare (UE) 2018/1137
            Se abrogă Decizia de punere în aplicare (UE) 2018/1137.
         
         
            Articolul 6
            Intrarea în vigoare și perioada de aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 martie 2021 până la 31 decembrie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 februarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  JO L 95, 7.4.2017, p. 1.
         
            (3)  Decizia de punere în aplicare (UE) 2018/1137 a Comisiei din 10 august 2018 privind supravegherea, controalele fitosanitare și măsurile care urmează să fie luate în ceea ce privește materialul de ambalaj pe bază de lemn utilizat pentru transportul mărfurilor originare din anumite țări terțe (JO L 205, 14.8.2018, p. 54).
         
            (4)  Regulamentul delegat (UE) 2019/2125 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele referitoare la efectuarea controalelor oficiale specifice vizând materialele de ambalaj din lemn, notificarea anumitor transporturi și măsurile care trebuie luate în caz de neconformitate (JO L 321, 12.12.2019, p. 99).
         
            (5)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            Mărfurile specificate, codurile din Nomenclatura combinată (NC) sau codurile TARIC corespunzătoare și țara de origine
            
                        Descrierea mărfurilor
                     
                     
                        Codurile din Nomenclatura combinată (NC) sau codurile TARIC
                     
                     
                        Țara de origine
                     
                  
                        Ardezie, chiar degroșată sau simplu debitată prin tăiere cu ferăstrăul sau prin alt procedeu, în blocuri sau în plăci de formă pătrată sau dreptunghiulară
                     
                     
                        2514 
                     
                     
                        Belarus, China, India
                     
                  
                        Marmură, travertin, ecausin și alte pietre calcaroase pentru cioplit sau pentru construcții având o densitate aparentă de minimum 2,5 și alabastru, chiar degroșate sau simplu debitate, prin tăiere cu ferăstrăul sau prin alt procedeu, în blocuri sau în plăci de formă pătrată sau dreptunghiulară
                     
                     
                        2515 
                     
                     
                        Belarus, China, India
                     
                  
                        Granit, porfir, bazalt, gresie și alte pietre pentru cioplit sau pentru construcții, chiar degroșate sau simplu debitate, cu ferăstrăul sau prin alte procedee, în blocuri sau plăci de formă pătrată sau dreptunghiulară
                     
                     
                        2516 
                     
                     
                        Belarus, China, India
                     
                  
                        Lemn de foc, sub formă de trunchiuri, butuci, vreascuri, ramuri sau sub forme similare; lemn sub formă de așchii sau particule; rumeguș, deșeuri și resturi de lemn, aglomerate sau nu, sub formă de bușteni, brichete, pelete sau sub forme similare
                     
                     
                        4401 
                     
                     
                        Belarus, China, India
                     
                  
                        Lăzi, lădițe, coșuri, cilindri și ambalaje similare, din lemn; tambure pentru cabluri, din lemn; paleți simpli, boxpaleți și alte platforme de încărcare, din lemn; grilaje pentru paleți, din lemn (cu excepția containerelor special concepute și echipate pentru unul sau mai multe moduri de transport)
                     
                     
                        4415 
                     
                     
                        Belarus, China, India
                     
                  
                        Pavele, borduri pentru trotuar și dale pentru pavaj, din pietre naturale (altele decât ardezia)
                     
                     
                        6801 
                     
                     
                        Belarus, China, India
                     
                  
                        Pietre monumentale sau pentru construcție (altele decât ardezia) prelucrate și articole din aceste pietre, cu excluderea celor de la poziția 6801 ; cuburi și articole similare pentru mozaicuri, din pietre naturale (inclusiv ardezia), chiar pe suport; granule, cioburi și praf de pietre naturale (inclusiv ardezia) colorate artificial
                     
                     
                        6802 
                     
                     
                        Belarus, China, India
                     
                  
                        Ardezie naturală prelucrată și articole din ardezie naturală sau aglomerată (ardezină) (cu excepția granulelor, a cioburilor și a pulberii de ardezie, a cuburilor pentru mozaicuri și a articolelor similare, a creioanelor de ardezie și a tăblițelor pentru scris sau desenat din ardezie gata de utilizare)
                     
                     
                        6803 
                     
                     
                        Belarus, China, India
                     
                  
                        Plăci și dale din ceramică pentru pavaj sau pentru acoperit pereții; cuburi din ceramică pentru mozaic și articole similare, indiferent dacă sunt pe un suport sau nu (cu excepția celor din pulberi silicioase fosile sau din pământuri silicioase similare, a produselor din ceramică, refractare, a plăcilor special adaptate pentru seturi de masă, a obiectelor decorative și a plăcilor speciale pentru sobe)
                     
                     
                        6907 
                     
                     
                        Belarus, China, India
                     
                  
                        Table și benzi de aluminiu
                     
                     
                        7606 
                     
                     
                        Belarus, China, India